**Krištof Lehner mladší** (nem. *Christoff Löhner*; \* 1563, Norimberg – † 17. marec 1633, Banská Bystrica) bol nemecký umelecký zlatník a richtár Banskej Bystrice.

Životopis
---------

Krištof Lehner (tiež: *Kristóf, Chrishff, Christophorus, Christoff Lohner, Löhner, Lönner, Cobner*) sa narodil v roku 1563 v nemeckom Norimbergu. Patril do zlatníckej rodinnej dynastie Lehnerovcov. Jeho otec Krištof Lehner († 14. augusta 1600) bol tiež zlatník v Banskej Bystrici. Krištof Lehner prišiel do Banskej Bystrice koncom 16. storočia na pozvanie mestskej rady. V lete 29. augusta 1595 si zobral za manželku Helenu (Olena) Saidlovú. V roku 1598 býval mladý zlatník s manželkou na Dolnej ulici č. 9. V tom istom roku sa im 7. augusta narodil prvorodený syn Krištof, ktorý neskôr pokračoval v zlatníckej rodinnej tradícii. Zlatníkova manželka 14. augusta 1600 zomrela. Vdovec Krištof Lehner sa 4. marca 1601 druhýkrát oženil, za manželku si vzal Sibylu Jakobeiovú, dcéru špitálskeho farára Jána Jakobeia. V tom istom roku sa im 9. decembra narodila dcéra Mária, ktorá zomrela 30. júla 1608 ako 7-ročná. V roku 1604 (1605?) sa Krištof Lehner presťahoval na námestie do domu č. 15, kde už v tom čase fungoval hostinec a neskôr hotel „U červeného raka". Tu sa Lehnerovcom narodil 2. júna 1606 syn Ján a 27. januára 1608 dcéra Olena.

Je pozoruhodné, že Krištof Lehner bol nielen vynikajúcim zlatníkom, ale popri remesle sa aktívne podieľal aj na meštianskom a politickom živote mesta. V období od 12. novembra 1606 do 17. marca 1633 bol senátorom. V rokoch 1604 – 1605 bol členom a hovorcom tzv. vonkajšej mestskej rady, správcom mlynov, špitála sv. Alžbety a mestského chudobinca. Od roku 1606 sa stal členom vnútornej mestskej rady. Krištof Lehner sa 3. mája roku 1608 spolu s viacerými členmi mestskej rady rozhodli predať malú časť kostolných predmetov, uložených na Radnici, s úmyslom použiť finančné prostriedky na renováciu kostolnej veže a kostola. Lehner bol aj deväťnásobným richtárom. Funkciu richtára zastával v období rokov 1615 – 1618 a následne v rokoch 1621, 1623, 1626, 1629 a 1630. Krištof Lehner zomrel 17. marca 1633 ako 70-ročný.

Dielo
-----

V zbierkach Stredoslovenského múzea sa zachovalo nádherné dielo majstra zlatníka Krištofa Lehnera, je to kanvica z pozláteného striebra. Vznik kanvice datujeme do 1. polovice 17. storočia. Kanvica je valcovitého tvaru, na vypuklom odsadenom sokli sa nachádza rastlinný a volútový dekór. Na cylindrickom plášti sa vo vertikálne komponovaných troch tepaných a bohato zdobených kartušiach nachádzajú krajinky s alegorickými výjavmi a tromi postavičkami – puttami (z talianskeho *putto* – postava, v umeleckom diele zobrazená ako bacuľatý chlapec, zvyčajne nahý a niekedy aj okrídlený), ktoré sú symbolmi hojnosti. (Pozn. autora: uvádzajú sa aj ako tri ročné obdobia v symbolike: jar – kvety, leto – ovocie a jeseň – obilie). Plochu medzi kartušami vypĺňajú tvary ovocných plodov a tváre putti s krídlami. Na telo kanvice je pripojené liate volútovite zakrútené ucho. Na palcovitom odklápači vrchnáka sa nachádza liata plastika morskej panny. Na zadnej časti je malý reliéfny obraz Adama a Evy. Vo vrchole vrchnáka je umiestnená drobná plastika, liata kompozícia pelikána, kŕmiaceho (vlastnou krvou) svoje dve mláďatá. Obdobný motív môžeme nájsť aj na kanvici z roku 1722 od rožňavského majstra Michaela Molnára, ktorá je majetkom Evanjelickej cirkvi augsburského vyznania v Rožňave. Na vnútornej strane vrchnáka Lehnerovej kanvice je vo vavrínovom venci sekundárne umiestnený dedikačný nápis s dodatočným vročením v nemeckom jazyku: „DIESE KANDEL VOREHRT HERR GEORG FIBINGER DER EVANGELISCHEN TEUSCHEN GEMEIN ANNO DOM. 1682 DEN 9. JUNY NEUSHOL". Tento predmet pôvodne profánneho určenia v roku 1682 daroval Georg Fibinger evanjelickej obci v Banskej Bystrici. Výška kanvice je 25,8 centimetra, priemer postavy 11,6 centimetra a váha 696 gramov.

Referencie
----------

1. ↑  V Banskej Bystrici pôsobil aj (zrejme) jeho otec, Krištof Lehner starší (? – † asi 1610, Banská Bystrica), taktiež zlatník (zmienka z rokov 1596 – 1610) a člen mestskej rady (1608). Pozri Klimová, Anna; Némethová, Mária; Lauková, Oľga, edi. (2002b), „Lehner, Krištof (Lohner, Christoff st.)", *Kto bol kto v histórii Banskej Bystrice 1255 – 2000*, Banská Bystrica: Štátna vedecká knižnica v Banskej Bystrici, str. 114, ISBN  8085169622
2. ↑  Klimová, Anna; Némethová, Mária; Lauková, Oľga, edi. (2002a), „Lehner, Krištof (Lohner, Löhner; Christoff ml.)", *Kto bol kto v histórii Banskej Bystrice 1255 – 2000*, Banská Bystrica: Štátna vedecká knižnica v Banskej Bystrici, str. 114, ISBN  8085169622

Literatúra
----------

* GLOCKO, Filip: *Samuel Libay - život a dielo banskobystrického zlatníka.*Banská Bystrica, Stredoslovenské múzeum, 2018, ISBN 978-80969866-7-5
* GLOCKO, Filip: *Kanvica z pozláteného striebra (Život a dielo zlatníka Krištofa Lehnera v zbierkach Stredoslovenského múzea).* In: Bystrický Permon, ročník XV. číslo 2. jún 2017, *ISSN* 25859420, s. 13
* Toranová, Eva; Polla, Belo (1968), *Výrobky domácich zlatníkov a pamiatky zlatníckych cechov v zbierkach slovenských múzeí*, Bratislava: Obzor, str. 9, OCLC 315488662
* Toranová, Eva (1983), *Zlatníctvo na Slovensku* (2. vyd.), Bratislava: Tatran, str. 105-107, 209, 220, 236, OCLC 886620000
* *Banská Bystrica 1255 – 1995*, Banská Bystrica: Vidas, 1995, str. 7
* Nagy, Imrich, ed. (1997), *Príbehy z minulosti Banskej Bystrice : Výber z tvorby Emila Jurovicha* (2. vyd.), Banská Bystrica: Štátna vedecká knižnica Banská Bystrica, str. 72, 73, 75, 360, ISBN  808516938X
* Baláž, Ján (2002), *Banská Bystrica v premenách času*, Banská Bystrica: BAJA, str. 53, ISBN  8096870661
* *Priekopník* 18 (33): 7, 1990

Pozri aj
--------

* Zoznam predstaviteľov mesta Banská Bystrica

Zdroj
-----

* Regionálne osobnosti VKMK – zdroj, z ktorého pôvodne čerpal tento článok.
* GLOCKO, Filip: *Kanvica z pozláteného striebra (Život a dielo zlatníka Krištofa Lehnera v zbierkach Stredoslovenského múzea).* In: Bystrický Permon, ročník XV. číslo 2. jún 2017, *ISSN* 25859420, s. 13